Նիկա Բաբայան

Նիկա Ալբերտի Բաբայան (1955, մարտ 24, Երևան), երաժշտական պրոդյուսեր, մշակույթի բնագավառի մենեջեր։


== Կենսագրություն ==
Ավարտել է Երևանի Վ.Բրյուսովի անվան պետական լեզվահասարակագիտական համալսարանի ռուս-անգլիական լեզուների բաժինը, 1991-1993 թթ. եղել է Հայաստանի պետական ռադիոյի և հեռուստատեսության Կամերային երգչախմբի տնօրենը, միաժամանակ մինչև 1995 թ. «Թումանյան» ՓԲ Ընկերությունում ղեկավարել է երաժշտական մենեջմենտի բաժինը։
1995 թ. հոկտեմբերին հիմնադրել է «Կադանս» երաժշտության կենտրոն հասարակական կազմակերպությունը։
2000 թ. հոկտեմբերի 26-ից մինչև 2003 թ. ապրիլի 3-ը աշխատել է որպես Հայաստանի պետական ֆիլհարմոնիկ նվագախմբի և Արամ Խաչատրյան համերգասրահի գլխավոր տնօրեն։
2003 թ. ապրիլից առ այսօր  աշխատում է «Կադանս» երաժշտական պրոդյուսերական  կենտրոնում որպես տնօրեն։
2003-2007 թթ. ընտրվել է ISPA–ի  տնօրենների խորհրդի անդամ։


== Գործունեություն ==
Երաժշտական եւ մշակութային առաջին նախագիծը սկսել է Սիրայում՝ կազմակերպելով  երաժշտական խմբի եւ «Ագուլիս» տիկնիկային թատրոնի հյուրախաղերը
Խորհրդային միութայն փլուզումից հետո, հանդիսանալով Հայաստանի պետական ռադիոյի և հեռուստատեսության կամերային երգչախմբի տնօրենը, կազմակերպել է  հյուրախաղեր արտերկրում (Ֆրանսիա, Իսպանիա, Ավստրիա, Գերմանիա, Հոլանդիա, Իսրայել, Կիպրոս, Շվեյցարիա, Ճապոնիա)
«Կադանս» երաժշտական- պրոդյուսերական կենտրոնի ստեղծման օրվանից (1995) մինչ օրս  Հայաստանում եւ Արցախում կազմակերպել է 700-ից ավել անվանի երաժիշտների համերգներ, մաստեր-կլասեր, մրցույթներ և մենեջմենտի դասընթացներ, մի քանի միջազգային փառատոններ, այդ թվում.

Երևանյան միջազգային երաժշտական փառատոն (1995, 1997, 1999, 2001 թ.),
Ստեֆան Էլմասի անվան ազգային երաժշտական մրցույթ (1998,1999,2000, 2001, 2002թ.),
«Հայ ժառանգություն, երիտասարդ տաղանդներ» համահայկական դաշնամուրային մրցույթ (1999, 2001թ.),
Լևոն Չիլինգիրյանի անվան երկրորդ լարային գործիքների ազգային մրցույթ-փառատոն (2001թ.),
Երևանյան ավանդական երաժշտության միջազգային փառատոն (1999, 2001),
Երևանյան միջազգային տանգո փառատոն (2010, 2011, 2013, 2014թ.)։Հայաստանում առաջին անգամ կազմակերպել է մենեջմենտի մեկ ուսումնական տարի տեւողությամբ երեք դասընթաց։
1991-2019 թվականներին հայ կատարողների մասնակցությամբ թողարկել է 160-ից ավել CD-ներ և DVD-ներ։
2000-2008 թվականներին հանդիսացել է Լիբանանցի աշխարհահռչակ երգչուհի Ֆեյրուզին ընկերակցող միջազգային նվագախմբի մենեջեր, որը 32 համերգներով հանդես է եկել Լիբանանում, ԱՄԷ-ում, ԱՄՆ-ում, Շվեյցարիայում, Քուվեյթում, Քաթարում, Ֆրանսիայում, Կանադայում, Բահրեյնում։
2000-2018 թվականներին համագործակցել է լիբանանցի մեծանուն կոմպոզիտոր և կատարող Զիադ Ռահբանիի  հետ։
2008-2010 թվականներին  հանդիսացել է «Քաթառ» Սիմֆոնիան ներկայացնող միջազգային, ավելի քան 100 երաժիշտներից բախկացած նվագախմբի մենեջեր։ Սիմֆոնիան ներկայացվել է Դոհայի, Ստամբուլի, Մադրիդի, Բերլինի և Լոնդոնի ամենահեղինակավոր համերգային դահլիճներում։
2010 թվականին հանդիսացել է Հայ-թուրքական երիտասարդական սիմֆոնիկ նվագախմբի հիմնադիր։ Նույն տարի հուլիսին նվագախումբը երեք համերգներով ելույթ է ունեցել Ստամբուլում։
2010 թվականին կոորդինացրել է Սլովենիայում կայացած «Հայաստանը մոտ և հեռավոր» մեկամյա փառատոնը։ Փառատոնի ծրագիրը ընդգրկել է 30-ից ավել հիմնական միջոցառումներ։
2013 թվականին  Քաթարում կազմակերպել է «Սպարտակ»  բալետի չորս ներկայացումներ, իսկ նույն տարվա նոյեմբերին և 2016 թվականին Երևանում իրականացրել է Բորիս Էյֆմանի բալետի չորս ներկայացումներ։
1996 թվականից անդամակցում է ISPA (International Society for the Performing Arts Foundation, New York) և IAMA (International Artists Managers Association, London)  միջազգային  մենեջերական կազմակերպություններին։
1996 թվականից առ այսօր մասնակցել է նշված և մի շարք այլ միջազգային կազմակերպությունների 35-ից ավել կոնֆերանսներին և կոնգրեսներին, այդ թվում՝ MIDEM և MUSIKMESSE միջազգային երաժշտական տոնավաճառներին Կաննում (1997, 2000) և Ֆրանկֆուրտում (2003)։


== Հրապարակումներ ==
«Հայաստանի պարգևները 1918-1939» (2011)  և «Հայ եկեղեցու պարգևները» (2016)  գրքերի հեղինակն է։


== Պարգևներ ==
2002 թվական ՀՀ Նախագահի շնորհակալագիր
2011 թվական  ՀՀ Մշակույթի վաստակավոր գործիչ, որից հրաժարվել է 2018 թվականի ապրիլի 22-ին՝ ի նշան բողոքի Նիկոլ Փաշինյանի անօրեն ձերբակալման ։


== Ծանոթագրություններ ==